《舟行望南韶诸山》
清代·黄子云

出关青不断，天地日逼窄。连峰塞东南，显晦错朝夕。

峭摩层穹心，窟压厚坤脉。壁面劈洪荒，狞色向人射。

羲阳回六辔，照见灵斧迹。轮囷长鲸鬣，嵌空老龙脊。

血埋霓影红，藓蚀铜花碧。女皇补天后，狼藉五色石。

哀壑惨光晶，沆漭玄云积。乳窦溅瀑丝，一泓耿幽白。

中峰石扇开，直下雷声騞。枯杉皮复苏，卧柏腹全坼。

落日风泠泠，山鬼摄人魄。下土径绝踪，邈与人境隔。

我行逾千里，丘壑兴转剧。逝将凌紫崖，逍遥炼金液。

此意恐未然，一身有驱迫。扁舟转瞬过，回首已夙昔。

作者简介：黄子云，字士龙，号野鸿，昆山人。有《野鸿诗稿》、《长吟阁诗集》。